Sögulegar brautskráningar úr framhaldsskólum landsins fara fram um þessar mundir . Þeir skólar sem fyrstir tóku upp þriggja ára námsleiðir útskrifa nú fyrstu nemendur sína úr því kerfi , auk þess sem þeir útskrifa jafnframt í síðasta sinn þá nemendur sem hófu nám í hinu eldra kerfi , þar sem nám til stúdentsprófs var fjögur ár . Því eru nú brautskráðir tvöfaldir árgangar nemenda í flestum framhaldsskólum landsins . Skólastjórnendur framhaldsskóla á höfuðborgarsvæðinu virðast að meginstefnu ánægðir með þær breytingar sem stytting framhaldsskólanámsins hefur haft í för með sér fyrir skólana . Þriggja anna kerfið svínvirkar Menntaskólinn við Sund brautskráði alls 261 nemanda um síðastliðna helgi , 127 nemendur úr gamla kerfinu og 134 nemendur úr hinu nýja kerfi . Nokkurs brotthvarfs gætti meðal nemenda skólans úr fjögurra ára kerfinu . Már Vilhjálmsson , rektor skólans , segist sjá mikla breytingu eftir að skólinn tók upp breytta námsskrá . „ Munurinn á þessum tveimur kerfum felst í því að það voru rétt um 200 nemendur sem byrjuðu árið 2015 , en næstum enginn er hættur . Þeir sem ekki brautskráðust núna úr því kerfi munu því brautskrást á næstu önn , eða önninni þar á eftir og eru enn í skólanum . “ Skólinn tók jafnframt upp þriggja anna kerfi haustið 2016 , þar sem skólaárinu er skipt í þrjár jafnlangar 12 vikna annir , haustönn , vetrarönn og vorönn . Már segir nýja kerfið hafa reynst afar vel . „ Nýja kerfið er að virka mikið betur og við höldum mikið betur í nemendur . Brotthvarfið er nánast algjörlega að hverfa hjá okkur . Nýja námsleiðin og þetta nýja þriggja anna kerfi sem við erum með , með öllu því sem því fylgir , er að svínvirka . “ Skólinn hóf breytingar á námsskrá sinni vegna mikils brotthvarfs úr bekkjarkerfinu sem áður var . Már segir að skólinn hafi reynt að koma til móts við nemendur með þessum hætti . „ Ástæðan fyrir því að það var svona mikið brotthvarf úr bekkjarkerfinu var að það er of ósveigjanlegt . Þessi nýja námsskrá , bæði þriggja anna kerfið og svo líka skólanámsskráin okkar , er þannig byggð upp að bekkjarkerfið hefði aldrei getað haldið utan um það . Bekkjarkerfið passar ekki fyrir skóla sem hefur þá stefnu sem við höfum í dag . “ Bjuggust við álaginu Verzlunarskóli Íslands brautskráði einnig tvöfaldan árgang um síðastliðna helgi . Alls brautskráðust 543 nemendur úr skólanum . Ingi Ólafsson , skólastjóri Verzlunarskólans , segist ekki sjá aukið brottfall meðal nemenda eftir tilkomu þriggja ára námsins . „ Nei , nei , það er ekki til , “ segir Ingi . „ Eins og menn skilgreina brottfall þá er það nánast ekki neitt , þeir nemendur sem hefja nám á haustin taka nær allir próf um vorið . [...] En það er engin breyting á þessu eftir kerfisbreytinguna . “ Nemendum skólans stendur þó ekki til boða að taka námið á lengri tíma en þremur árum , eins og tíðkast í mörgum framhaldsskólum . „ Það eru bara þrjú ár eða ekkert , “ segir Ingi . Aðspurður hvort hann telji álag meðal nemenda vera meira nú en áður segir Ingi að svo sé . „ Jú , því er ekki að leyna , álagið er aðeins meira . “ Skólinn lagði viðamikla könnun fyrir útskriftarnemendur sína í vor og m.a. var spurt um álag meðal nemenda . Könnunin leiddi í ljós að nemendum í þriggja ára náminu fannst álagið ekki vera of mikið . „ Þeim finnst kannski mikið að gera en búast bara við því . Helst eru það nemendur sem eru mikið í íþróttum sem finna fyrir álagi , “ segir Ingi . Ingi segist þó sjá nokkurn mun á þáttöku í nemendastörfum , en hann vonast til þess að hún fari batnandi . „ Við miðum að því að styðja þau og aðstoða á allan hátt . Komum til móts við þau , svo nemendalífið gangi sem allra best , því það er jú stór partur af þessu , “ segir Ingi . Verzlunarskólinn lét nemendur sína þreyta samræmt próf í íslensku og stærðfræði til þess að kanna námsárangur milli kerfanna . Ingi segir niðurstöðurnar áhugaverðar . „ Það var nákvæmlega sama meðaleinkunn í íslensku í báðum hópunum , en í stærðfræðinni þá voru nemendur í þriggja ára náminu mun hærri . Við megum ekkert alhæfa neitt út frá þessu , en þetta er ákveðin vísbending . “ Kvennaskólinn í Reykjavík tók upp þriggja ára nám til stúdentsprófs árið 2012 . Skólinn brautskráði 195 nemendur um síðastliðna helgi , sem er svipaður fjöldi og síðustu ár . Hjalti Jón Sveinsson , skólameistari Kvennaskólans , segir að um 90% þeirra nemenda sem hefji nám útskrifist á þremur árum . Aðrir nemendur taki heilt eða hálft ár við skólann til viðbótar . „ Þau vilja sjaldnast seinka sér , “ segir Hjalti í samtali við mbl.is . Skólinn lagði fyrir könnun í vetur þar sem nemendur voru m.a. spurðir út í álag í náminu og sú könnun sýndi að 85% nemenda telji álagið hæfilegt . „ Við verðum ekki vör við annað en að þetta gangi vel . Krakkarnir okkar eru jafnframt að standast vel samanburð við útskrifaða nemendur úr öðrum skólum þegar kemur að háskólanámi . Við gerum auðvitað meiri kröfur til þeirra , það er minni tími til að slóra , en okkur finnst þetta í lagi . " Segir Hjalti . Hjalti segist ekki finna fyrir því að félagslífið í skólanum hafi beðið hnekki af styttingu námsins . „ Félagslífið hefur alltaf verið mjög öflugt hér við skólann og margir nemendur sem taka þátt í því . Það eru sett upp leikrit , árshátíðir og fleira , " segir Hjalti . Þá sé aðallega sárt að sjá á eftir nemendum eftir árin þrjú , þar sem þau líði svo hratt .